Lavastettu kuolema

Lavastettu kuolema on pila tai huijaus, jossa henkilö lavastaa oman kuolemansa tai teeskentelee muille olevansa kuollut. Jossain tapauksissa kuolemansa lavastaneet henkilöt hankkivat kyseenalaisin keinoin uuden henkilöllisyyden. Muita yleisiä keinoja välttää kiinnijäämistä ovat salanimien käyttö ja ulkonäön huomattava muuttaminen. Joissain tapauksissa henkilön läheiset tietävät ja jopa auttavat huijauksessa. Syitä kuoleman lavastamiselle voivat olla taloudelliset vaikeudet, omien rikoksien seuraamukset ja huoli omasta turvallisuudesta. 

Suomen rikoslaissa ei ole käsitelty huijauksena pidettävää kuoleman lavastamista rikoksena. Vaikkei kuoleman lavastus lähtökohtaisesti ole rikos, voi siihen liittyä rikoksia, kuten veropetos.

Joidenkin kuuluisien henkilöiden kuolemia on salaliittoteorioissa väitetty lavastetuiksi.

Kuuluisia tapauksia
Brittiläinen työväenpuoluetta edustanut parlamentin jäsen ja entinen ministeri John Stonehouse lavasti vuonna 1974 itselleen hukkumiskuoleman Floridassa Yhdysvalloissa ja siirtyi elämään väärällä henkilöllisyydellä Australiaan, sillä häntä uhkasivat petossyytteet kotimaassa. Stonehouse kuitenkin paljastui kuukauden kuluttua ja pidätettiin.

Laulaja Salomon lavasti hukuttautumisitsemurhan vauhdittaakseen levymyyntiään.

 Brittiläinen John Darwin katosi 21. maaliskuuta 2002 ollessaan melomassa kanootilla. Darwin ilmestyi yllättäen joulukuussa 2007 lontoolaiselle poliisiasemalle ja väitti, ettei muista mitään. Poliisille selvisi, että Darwin oli vaimonsa Annen kanssa lavastanut kuolemansa 250 000 punnan (yli 300 000 euron) henkivakuutusrahojen vuoksi. Darwinit saivat heinäkuussa 2008 vankeustuomiot: John 6 vuotta 3 kuukautta ja Anne 6 vuotta 6 kuukautta.

Fiktiossa 
 William Shakespearen näytelmässä Romeo ja Julia Julia lavastaa kuolemansa välttääkseen pakkoavioliiton. Tämä johtaa kuitenkin siihen että Romeo epätoivossaan tekee itsemurhan, koska ei saanut tietoa kuoleman lavastamisesta ja luulee Julian oikeasti kuolleen.
 Sherlock Holmes piiloutui kahdeksi vuodeksi, kun hänen luultiin kuolleen  Reichenbachin vesiputouksilla. Tällä selityksellä Arthur Conan Doyle saattoi kirjoittaa lisää Holmes-tarinoita, vaikka oli jo kertaalleen antanut lukijoiden ymmärtää hahmon kuolleen.
 Graham Greenen käsikirjoitukseen perustuvassa elokuvassa Kolmas mies karismaattinen rikollinen Harry Lime on lavastanut oman kuolemansa.
 Olavi Linnuksen Yleisradiolle kirjoittamassa jännityskuunnelmassa Muistosanat Vahtoselle päähenkilön, toimistopäällikkö Tauno Vahtosen, kuolema lavastetaan ja hänen esimiehensä lausuu muistosanat, jotka saavat uuden merkityksen sarjan lopussa.
Suomalaisessa televisiosarjassa Salatut elämät kuoleman lavastus tai muuten epäselvissä olosuhteissa katoaminen ja takaisin tuleminen ovat arkipäivää. Näin on käynyt ainakin henkilöille Kristiina Pohjonen, Aaro Vaalanne, Sebastian Vuorela, Sergei Kuula ja Marianna Kurki.

Katso myös
Valekuolema

Lähteet 

Huijaukset
Kuolema